Document ID: 32004R0490

Komisijas Regula (EK) Nr. 490/2004
(2004. gada 16. marts),
par pagaidu atļauju jaunam piedevas izmantošanas veidam, kuru jau atļauj izmantot dzīvnieku barībā (Saccharomyces cerevisiae)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Regulu (EK) Nr. 1756/2002 [2], un jo īpaši tās 3. pantu un 9.e panta 1. punktu,
tā kā:
(1) Direktīva 70/524/EEK nosaka, ka piedevas nedrīkst laist apritē, ja Kopiena nav devusi atļauju.
(2) Attiecībā uz Direktīvas 70/524/EEK C pielikuma II daļā minētajām piedevām, tostarp mikroorganismiem, pagaidu atļauju jaunam piedevas izmantošanas veidam lopbarībā, kuras jau ir atļautas izmantot lopbarībā, var piešķirt, ja ir izpildīti minētajā direktīvā noteiktie nosacījumi un ja, ņemot vērā pieejamos rezultātus, ir pamatoti pieņemt, ka tad, ja šo piedevu lieto dzīvnieku ēdināšanai, tās iedarbojas vienā no minētās direktīvas 2. panta a) punktā minētajiem veidiem. Šādu pagaidu atļauju var piešķirt uz laika posmu līdz četriem gadiem attiecībā uz piedevām, kas norādītas minētās direktīvas C pielikuma II daļā.
(3) Pirmo reizi Saccharomyces cerevisiae (CBS 493.94) mikroorganisma preparāta izmantošana tika atļauta uz laiku ar Komisijas Regulu (EK) Nr. 1436/1998 [3] attiecībā uz teļiem, ar Komisijas Regulu (EK) Nr. 866/1999 [4] attiecībā uz liellopu nobarošanu, ar Komisijas Regulu (EK) Nr. 937/2001 [5] attiecībā uz piena govīm. Jaunākie grozījumu šajās atļaujās izdarīti ar Komisijas Regulu (EK) Nr. 2200/2001 [6].
(4) Tika iesniegti jauni dati, lai atbalstītu pieteikumu attiecināt atļauju uz šīs piedevas izmantošanu zirgu barībā.
(5) Attiecībā uz šīs piedevas jaunu izmantošanas veidu iesniegtā atļaujas pieteikuma novērtējums liecina, ka Direktīvā 70/524/EEK paredzētie nosacījumi par pagaidu atļaujām ir izpildīti.
(6) Saskaņā ar šīs regulas pielikumā noteiktajiem izmantošanas nosacījumiem, Eiropas Pārtikas nekaitīguma iestāde (Zinātnes ekspertu grupa piedevu un produktu vai dzīvnieku barībā izmantoto vielu jautājumos) 2003. gada 13. novembrī sniedza labvēlīgu atzinumu par piedevas nekaitīgumu, kad tā tiek izmantota zirgiem paredzētā barībā.
(7) Tādēļ šīs piedevas izmantošanu zirgiem paredzētā barībā vajadzētu atļaut uz laiku uz četriem gadiem.
(8) Pieteikuma novērtējums norāda, ka vajadzīgas dažas procedūras, kas aizsargātu darba ņēmējus no pielikumā norādītās piedevas iedarbības. Šādu aizsardzību vajadzētu nodrošināt, piemērojot Padomes 1989. gada 12. jūnija Direktīvu 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā [7], kura grozīta ar Eiropas Parlamenta un Padomes Regulu (EK) Nr. 1882/2003 [8].
(9) Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā noteiktajā grupā "Mikroorganismi" iekļautajam preparātam ir pagaidu atļauja, kas attiecas uz piedevas pielietošanu dzīvnieku ēdināšanā saskaņā ar šajā pielikumā paredzētajiem nosacījumiem.
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 16. martā

Labels: 16
17
0
3
6